# Арсений (митрополит)

### от Уикипедия, свободната енциклопедия

Арсений български духовник
Роден: | 29 юли 1932 Дълго поле, България
Починал: | 13 октомври 2006 Пловдив, България

Пловдивският митрополит Арсений /светско име Ангел Благоев Чекандраков/ е роден на 29 юли 1932 година в село Дълго поле, Пловдивски окръг. След завършване на основното образование през 1945 г., той постъпва в Пловдивската духовна семинария, която завършва през 1951 г. Приет е в Софийската духовна академия. След завършване на академията през 1955 година е назначен за послушник и помощник-библиотекар в Рилския манастир. На 2 юни 1956 година е постриган за монах с името Арсений от тогавашния игумен Стобийски епископ Варлаам, под духовното старчество на архимандрит Климент Рилец, а на 10 юни 1956 е ръкоположен за йеродякон. От 1957 до 1959 г. е на специализация в Московската духовна академия. Hа 18 октомври 1958 година патриарх московски и на цяла Русия Алексий I го ръкополага за йеромонах.

След завръщането си в България и до есента на 1961 г. служи като помощник-библиoтекар, ефимерий и екскурзовод в Рилския манастир. На 23 юли 1961 г. по предложение на манастирския събор и решение на Св. Синод е възведен в архимандритско достойнство от Неврокопски митрополит Пимен. От 1 септември 1961 г. до края на 1962 г. е учител-възпитател в Софийската духовна семинария, а от 1.1.1963 г. е назначен за протосингел на Врачанската митрополия. От 1 януари 1968 г. до 30 март 1969 г. е протосингел на Врачанската митрополия. Едновременно с това е специализант в Богословския факултет нa Университета “Хумболт” в Берлин.

След края на специализирането си в Берлин, на 30 март 1969 г . архимандрит Арсений е ръкоположен в патриаршеската катедрала "Св. Александър Невски" за cтобийски епископ и става викарий на Врачанската митрополия. От 1 април 1969 г. до лятото на 1974 г. епископ Арсений е викарий на Врачанския митрополит Паисий. След смъртта на последния е избран през същата година за Врачански митрополит, но с намесата на властта Св. Синод касирал избора и епископ Арсений е пратен на заточение в Бачковския манастир.

Оттам по предложение на патриарх Максим след няколко години е изведен и назначен за викарий на Доростолски и Червенски митрополит Софроний, а после - от 1 август 1977 г. до края на 1979 г. е игумен на Троянския манастир. От 1 януари 1980 г. до ноември 1982 г. е главен секретар на Св. Синод на Българската Православна Църква. От 1 декември 1982 г. е викарий на Пловдивския митрополит Варлаам, който пост заема до ноември 1986 г. На 1 февруари 1987 г. е избран, а на 8 февруари с. г. е канонически утвърден за Пловдивски митрополит.

По време на посещението на папа Йоан Павел II в Пловдив през 2002 г., присъства на Св. евхаристия, отслужена от Римския епископ.

Почива на 74-годишна възраст от инфаркт на миокарда.

Митрополит Кирил Варненско-Преславски е назначен за наместник на Пловдивската епархия.

митрополит Варлаам | >>> | Пловдивски митрополит (8 февруари 1987— 13 октомври 2006) | >>> | митрополит Кирил (наместник)

Взето от „http://bg.wikipedia.org../../../%D0%B0/%D1%80/%D1%81/%D0%90%D1%80%D1%81%D0%B5%D0%BD%D0%B8%D0%B9_%28%D0%BC%D0%B8%D1%82%D1%80%D0%BE%D0%BF%D0%BE%D0%BB%D0%B8%D1%82%29.html“.

Категории: Български духовници

##### Views

- Статия
- Беседа
- Текуща версия

##### Търсене